จุดเด้ง!
*อาการแทงกั๊กที่เกิดขึ้นในเที่ยวนี้ทำให้รู้ว่า นักเล่นกลุ่มต่าง ๆ หันมาเน้นการตั้งรับมากกว่าไล่ซื้อหุ้นแบบไม่คิดชีวิต! ส่งผลให้การเคลื่อนตัวของดัชนียังอยู่ในวังวนเดิมไม่เปลี่ยนแปลงแบบนี้ “โมนิก้า” มองเป็นเกมที่ต้องใช้ปฏิภาณไหวพริบมากเป็นพิเศษ เพราะเป็นจังหวะที่กองทุนตัวจี๊ดดักขายหุ้นแบบไม่มีลิมิต ก่อนจะย้อนกลับเข้ามาซื้อเมื่อเห็นว่า กดไม่ลงนะจะบอกให้
24 พ.ย. 2562

เจาะกระดาน : โมนิก้าและทีมงาน
*อาการแทงกั๊กที่เกิดขึ้นในเที่ยวนี้ทำให้รู้ว่า นักเล่นกลุ่มต่าง ๆ หันมาเน้นการตั้งรับมากกว่าไล่ซื้อหุ้นแบบไม่คิดชีวิต! ส่งผลให้การเคลื่อนตัวของดัชนียังอยู่ในวังวนเดิมไม่เปลี่ยนแปลงแบบนี้ “โมนิก้า” มองเป็นเกมที่ต้องใช้ปฏิภาณไหวพริบมากเป็นพิเศษ เพราะเป็นจังหวะที่กองทุนตัวจี๊ดดักขายหุ้นแบบไม่มีลิมิต ก่อนจะย้อนกลับเข้ามาซื้อเมื่อเห็นว่า กดไม่ลงนะจะบอกให้
*ประเด็นนี้ถือเป็นเรื่องที่ทำให้ “โมนิก้า” เกิดความไม่สบายใจอย่างต่อเนื่อง เพราะนักเล่นขาใหญ่สับเปลี่ยนหมุนเวียนหุ้นต่อไปเรื่อย ๆ จนบางครั้งไม่สามารถหาเหตุผลมาอธิบายปรากฏการณ์ที่ทำให้หุ้นลงหนัก เดี๊ยนถึงอยากให้นักเล่นมองการ “เคาะขวา เคาะซ้าย” เที่ยวนี้เป็นเรื่องของวงรอบหุ้นที่เกิดขึ้นให้เห็นมาแล้ว 2 ครั้งด้วยกัน (1,580-1,650) จึงต้องหัดทำตัวเป็น “สนลู่ลม” พะยะค่ะ
*ด้วยเหตุนี้ถึงมองการยืนปิดที่ระดับ 1,597.72 จุด บวกไป 5.86 จุด ด้วยมูลค่าการซื้อขาย 4.22 หมื่นล้านบาท เหมือนเป็นไฟต์บังคับที่นักเล่นต้องซื้อกลับเข้าพอร์ตในระยะสั้น ๆ ขณะเดียวกันก็ควรระวังแรงขายทำกำไรในช่วงสั้น ๆ ไว้ด้วย เพราะเดี๊ยนไม่รู้จริง ๆ ว่า การยืนหยัดของดัชนีท่ามกลางภาวะเศรษฐกิจชะลอตัวนั้น มันจะยืนระยะได้ยาวนานเพียงใด ? จึงไม่อยากให้แฟนคลับเป็นนักเล่นประเภทโลกสวยไงล่ะคะ
*เหมือนกับในรายของ WHA หุ้นต่ำสิบพิมพ์นิยมที่เล่นกันทั่วบ้านทั่วเมือง ถูกเทขายอย่างหนักหน่วง จนลงมากองอยู่ที่ระดับ 4.28 บาท ลบไป 0.12 บาท หรือลงไป 2.73% ด้วยมูลค่าการซื้อขาย 863.75 ล้านบาท “โมนิก้า” มองเป็นวงรอบของหุ้นมากกว่าประเด็นอื่น ๆ เพราะที่ผ่านมาก็เห็นราคาหุ้นตั้งต้นเกมใหม่บริเวณ 4.10 บาทเป็นประจำอยู่แล้ว เดี๊ยนถึงไม่รู้สึกวอร์รี่อะไรทั้งสิ้น หลังผู้คนพากันเม้าท์ถึงหุ้นตัวนี้เป็นจำนวนมากน่ะซี
*เช่นเดียวกับในรายของ DOHOME ภายใต้การบริหารจัดการของ “อดิศักดิ์” เดี๊ยนถือเป็นอีกหนึ่งทีเด็ดในการเล่นซื้อสวน หลังหุ้นทรุดตัวลงมากองอยู่ที่ระดับ 10.80 บาท ลบไป 0.70 บาท หรือลงไป 6.09% ด้วยมูลค่าการซื้อขาย 379.76 ล้านบาทนั้น บรรดาเซียนหุ้นเขารู้กันอยู่แล้วว่า หุ้นลงมาแตะแนวรับสำคัญเป็นครั้งที่ 3 ก็จำเป็นต้องซื้อไว้เพื่อลุ้นเด้ง เพราะกรอบการวิ่งของหุ้นอยู่ในระดับ 10.80-12.50  บาท จึงขึ้นอยู่กับผู้เล่นมองจังหวะนี้เป็น “โอกาส” หรือ “อุปสรรค” พะยะค่ะ
*ส่วนหุ้นนอกกระแสที่น่าจับตามองอีกหนึ่งตัวก็คือ PLANB มีแรงเทขายไหลออกมาเป็นจำนวนมากจนกดหุ้นลงมาปิดที่ 8.20 บาท ลบไป 0.15 บาท หรือลงไป 1.80% ด้วยมูลค่าการซื้อขาย 182.65 ล้านบาท “โมนิก้า” มองเป็นจังหวะของการเล่นช้อนซื้ออีกเช่นกัน หลังหุ้นลงมาใกล้กับแนวรับสุดท้ายบริเวณ 7.90 บาทมากเหลือเกิน จึงน่าจะมี ไม้หนึ่ง..ไม้สอง..ไม้สาม ทยอยเก็บหุ้นตามมาติด ๆ งานนี้ถ้าไม่แน่ใจ..รอดูอีกนิดก็ได้นะจ๊ะ
*สำหรับรายที่รอดูไม่ได้อีกต่อไป “โมนิก้า” ขอโฟกัสไปที่หุ้นโรงพยาบาล TU เพื่อให้แฟนคลับได้รับรู้ว่า ในปี 2563 น่าจะมีพัฒนาการที่สำคัญเกิดขึ้นมากมาย และเรื่องดังกล่าวก็ส่งผลโดยตรงกับแวลูของหุ้น แต่เผอิญเรื่องที่เม้าท์ถึงทั้งหมดยังไม่มีอะไรเป็นรูปธรรม บรรดานกรู้เลยเลือกวิธีขายก่อนแล้วค่อยซื้อทีหลัง จึงเห็นหุ้นลงมาปิดที่บริเวณจุดเด้งครั้งก่อนพอดิบพอดี เลยอยากให้แฟนคลับดูกันเอาเองว่า ราคาปิดที่ 12.90 บาท ลบไป 0.50 บาท หรือลงไป 3.73% ด้วยมูลค่าการซื้อขาย 367.41 ล้านบาท ใช่จุดที่ต้องซื้ออ๊ะป่าว ?
*ส่วนในรายของ AMATA อาจเงียบหายไปบ้างในช่วงเวลาหนึ่งก็จริง แต่เป็นการกบดานเพื่อรอข่าวดีชุดใหม่เข้ามาเสริมความมั่นใจ “โมนิก้า” ถึงอยากให้แฟนคลับหันมามองหุ้นตัวนี้เป็นกรณีพิเศษ หลังราคาหุ้นหลุดแนวรับ 200 วันบริเวณ 23.80 บาทลงไปอย่างรวดเร็ว ก่อนจะมาปิดที่ 23.60 บาท ลบไป 0.90 บาท หรือลงไป 3.67% ด้วยมูลค่าการซื้อขาย 581.35 ล้านบาทแบบนี้ ตามตำราเขาเขียนไว้ว่า หุ้นควรจะเด้งกลับเพื่อทำให้ทิศทางของหุ้นไม่เสียศูนย์..ส่วนจะทำได้เหมือนที่ว่าไว้ขนาดไหน..วันนี้ได้พิสูจน์แน่นอนเจ้าค่ะ
*สำหรับรายที่วิ่งสวนตลาดหุ้นตั้งแต่หัววันอย่าง BDMS ค่อนข้างเป็นอะไรที่เซอร์ไพรส์มาก ๆ สำหรับคนที่ชอบหุ้นโรงหมอ จากราคาหุ้นที่เคลื่อนไหว “ก๊อก ๆ แก๊ก ๆ” เพื่อประทังชีวิตไปวัน ๆ ล่าสุดกลายเป็นหุ้นที่มีแรงซื้อเข้ามาแน่นขนัด จนหุ้นพุ่งขึ้นมายืนอยู่ที่ 24.20 บาท บวกไป 0.20 บาท หรือขึ้นไป 0.83% ด้วยมูลค่าการซื้อขาย 1.50 พันล้านบาท “โมนิก้า” ถือเป็นเรื่องที่ผู้เล่นต้องไปวัดดวงกันเอาเอง เพราะในช่วง 2-3 เดือนที่ผ่านมา ไม่เคยเล่นกันไกลเกินกว่าระดับ 24.50 บาท..ทราบแล้วเปลี่ยน!